חוק להסדרת אירוע הילולת רבי שמעון בר יוחאי בהר מירון (הוראת שעה), התשפ"ג-2023
הצעת חוק ממשלתית, הכנסת ה-25
פורסם: ספר החוקים, חוברת 3037, עמ' 100, 2023-04-03T00:00:00+03:00
חוק הסדרת אירוע הילולת רבי שמעון בר יוחאי בהר מירון (הוראת שעה), התשפ"ג–2023 אושר בקריאה שניה ושלישית ביום 2/4/2023. 
החוק קובע הגבלה שתחול ביחס למספר השוהים במתחם מירון י בכל רגע נתון בזמן ההילולה,– אותה יקבע השר לירושלים ומסורת ישראל בצו ייעודי לענייו זה. עוד קובע החוק להגביל את השהייה במתחם מירון בהחזקת היתר שהייה, הניתן לרכישה באמצעות מנגנון של כרטיסי נסיעה, שלא תינתן הגעה למירון אלא באמצעותם בלבד. בנוסף, החוק אוסר על הדלקה במתחם מירון שלא במסגרת אירוע הדלקה אחד המהווה את אירוע ההדלקה המרכזי או במסגרת קיומם של אירועים נוספים: אירוע ההדלקה המרכזי  יתקיים בכפוף לאישורים של גורמי משטרה, ביטחון, כבאות ומהנדס רשוי. כמו כן, החוק מגביל קיום של אירועים נוספים במתחם מירון בזמן ההילולה, אלא אם כן ניתן היתר מהשר ובכפוף גם לאישורי הגורמים שצוינו. נקבע כי בקשות להיתר קיום אירועים אלו יוגשו עד לתאריך כ"ט בניסן התשפ"ג (20 באפריל 2023), והשר יפרסם את ההיתרים שניתנו עד ליום ט"ז באייר התשפ"ג (7 במאי 2023). עוד קובע החוק כי מוטלת אחריות על הממונה על ההילולה לספירת השוהים במתחם מירון בכל רגע נתון בזמן ההילולה, וכי אם מספר זה עולה על המספר המרבי שנקבע בצו השר, יש להביא זאת לידיעת גורם משטרתי שנקבע לכך. כמו כן, אם הובא לידיעת גורם משטרתי כי מספר המשתתפים עולה על המספר שהותר, בסמכותו להורות על הפסקת ההדלקה, הוצאת אמצעי עזר, מניעת כניסה של אדם או רכב למתחם מירון, הוצאת אנשים מהמתחם וכן העמדה לדין והטלת קנס של מי ששוהה במתחם או עורך אירוע הדלקה ללא היתר. לבסוף, נקבע, על דרך ההחרגה מחוק התכנון והבנייה, לאפשר שימושים ועבודות זמניים המבוצעים במתחם מירון לצרכי ההילולה, מהתקופה שבין ה-10 לאפריל ועד ל-24 במאי 2023.